Olyan étel a gluténmentes szilvás gombóc, aminek lelke van. Finoman és kedvesen kell vele bánni és meg fogja hálálni a törődést.

Hozzávalók

A tésztához

8 db kisméretű krumpli (kb. 400 g)

1 db tojás

1 kávéskanál xantán gumi

15 evőkanál gluténmentes liszt

1 evőkanál olaj a főzéshez

pici só a tésztába és a főzővízbe

A töltelékhez

250 g szilva

ízlés szerint 4-6 evőkanál cukor

1 kávéskanál fahéj

A bundához

kb. 200 g gluténmentes zsemlemorzsa

két evőkanál olaj

Porcukor a tetejére.

Elkészítés

A szilvát megmosom, kimagozom és kis, 1-2 cm-es darabokra vágom. Megszórom, és fahéjas cukorral jól összekeverem. Félre teszem, hagyom, hogy levet eresszen. Akár egy éjszakára is be lehet tenni a hűtőbe. Sőt, meg is lehet egy kicsit főzni. Sajnos nálunk nem mindig lehet kapni érett és édes szilvát (csak hatalmas méretű kemény ringló féle kapható) , ezért ha főzöm egy kicsit édesebb és puhább lesz.

A krumplikat héjában megfőzöm és miután kihűlt megpucolom, majd egy tálba teszem. Hozzáadom a tojást, némi sót és egy krumpli nyomóval jól összedolgozom az egészet. Teszek bele egy kávéskanálnyi xantánt, ami segít összetartani a tésztát. Végül hozzáadom a gluténmentes lisztet és jól összegyúrom a tésztát. Eleinte, amíg ragad a tészta a tálban keverem, majd az asztalon gyúrom tovább. Elfelezem a tésztát, amiből két darab kb. 3-4 cm átmérőjű rudat készítek. A rudakat egy késsel kb. 2 cm széles darabokra vágom.

Ezeket a kis tésztákat szépen egyesével a tenyeremben szétlapítom, majd behajtom az oldalait és a közepére beleteszek egy szilva darabot és meghintem egy kanál fahéjas cukorral. Ezután igyekezni kell úgy összezárni a gombócot, hogy a szilvalé ne érintkezzen a tésztával, azon a részen ahol a gombócot zárjuk. Ez azért fontos, mert különben a főzésnél ezen a részen szétnyílhat a gombóc.

Egy serpenyőbe beteszem a gluténmentes zsemlemorzsát, majd ráöntök két evőkanálnyi olajat. Az egészet aranybarnára pirítom, majd félre teszem.

Egy fazékba egy egy evőkanál olajjal és egy kevés sóval felforralok vizet. A már forrásban lévő vízbe beteszek egyszerre 3-5 gombócot. Miután a gombócok feljöttek a víz tetejére még két percig főzöm őket, végül egy szűrővel kiveszem a gombócokat. A jól lecsepegtetett szilvás gombócokat a prézlibe teszem, majd alaposan átforgatom őket.

Egy tálba gyűjtöm a gombócokat és megszórom az egészet porcukorral.

Ha szereted az almát, akkor készíthetsz almás pitét is.